മഴയും വെള്ളപ്പൊക്കവും: കര്ഷകര് ആശങ്കയില് കുമരകം: മഴയും വെള്ളപ്പൊക്കവും കാര്ഷിക മേഖലയ്ക്കു തിരിച്ചടിയായി. കണ്ണാടിച്ചാലിന് സമീപമുള്ള വിതച്ച് അഞ്ചു ദിവസം മാത്രമായ പടിഞ്ഞാറേ കോന്നക്കേരി പാടശേഖരത്തേക്ക് കയറിക്കൊണ്ടിരിക്കുന്ന വെള്ളം തടഞ്ഞു നിര്ത്താനുള്ള ശ്രമത്തിലാണ് കര്ഷകര്. കിഴക്കന് പ്രദേശങ്ങളില് പെയ്ത അതിശക്തമായ മഴ വെള്ളം ഒഴുകിയെത്തുന്നതിനൊപ്പം വേന്പനാട്ടുകായലില്നിന്നുള്ള വേലിയേറ്റം ശക്തമായതും ജലനിരപ്പ് ഉയരാന് കാരണമായി. പുഞ്ച കൃഷിക്കായി നിലം ഒരുക്കിക്കൊണ്ടിരുന്ന കണ്ണാടിച്ചാലും വിതയ്ക്കാന് തയാറെടുത്തിരുന്ന കാട്ടേഴുത്തുകരി പുത്തന്കരി പാടവും വെള്ളത്തിലായി. കഴിഞ്ഞ മാസം വെള്ളം കയറിയ കാട്ടേഴുത്തുകരി പാടത്ത് വെള്ളം വറ്റിച്ച് വിതയ്ക്കാന് ഒരുങ്ങുന്പോഴാണ് ഇന്നലെ വീണ്ടും വെള്ളം കയറിയത്. കര്ഷകര്ക്ക് വന് നഷ്ടമാണ് ഉണ്ടായിരിക്കുന്നത്. വെള്ളം വറ്റിച്ച് വിത്ത് വിതയ്ക്കണമെങ്കില് കര്ഷകര്ക്ക് ലക്ഷങ്ങള് മുടക്കേണ്ടതായി വരും. സാന്പത്തിക സഹായത്തോടൊപ്പം പുറബണ്ട് ബലപ്പെടുത്താനുള്ള നടപടികളും ബന്ധപ്പെട്ടവര് ഉടന് സ്വീകരിക്കണമെന്ന് പാടശേഖര സമിതി കണ്വീനര് വിഷ്ണു മോഹന് ആവശ്യപ്പെട്ടു. നെല്കൃഷിക്ക് മാത്രമല്ല മറ്റ് കൃഷികളും വെള്ളം കയറി നശിക്കാറായ അവസ്ഥയിലാണ്. കുമരകം പഞ്ചായത്തിലെ രണ്ട്, അഞ്ച്, ആറ് വാര്ഡുകളിലെ പല പുരയിടങ്ങളിലും വീടുകളിലും വെള്ളം കയറിക്കഴിഞ്ഞു. ഏറ്റുമാനൂര്: പെയ്തൊഴിയാത്ത മഴയില് നീണ്ടൂരിലെ നെല്കര്ഷകര് ആശങ്കയില്. കൃഷിയിറക്കിയതും കൃഷിക്കായി ഒരുക്കിയതുമായ പാടശേഖരങ്ങള് മടവീഴ്ചാ ഭീഷണിയിലാണ്. രാത്രിയും പകലും ഇടതടവില്ലാതെ പന്പിംഗ് തുടരുന്പോഴും കിഴക്കന് വെള്ളത്തിന്റെ വരവ് കര്ഷകരെ ആശങ്കപ്പെടുത്തുന്നു. 60 ഏക്കര് വരുന്ന മുടക്കാലി പാടശേഖരത്തില് നെല്ചെടികളുടെ വളര്ച്ച 45 ദിവസം പിന്നിട്ടു. രണ്ടാം വളവും പറിച്ചുനടീലുമെല്ലാം പൂര്ത്തിയായി. മുടക്കാനുള്ള തുകയുടെ 70 ശതമാനവും മുടക്കിക്കഴിഞ്ഞ ഘട്ടത്തിലെ മടവീഴ്ച ഭീഷണി എങ്ങനെയും ഒഴിവാക്കാനുള്ള ഭഗീരഥപ്രയത്നത്തിലാണ് കര്ഷകര്. മുടക്കാലി തോട് നിറഞ്ഞു കവിയാറായ നിലയിലാണ്. 24 മണിക്കൂറും പന്പിംഗ് നടക്കുന്നു. പാടശേഖരത്തേക്കാള് എട്ട് അടിയോളം ഉയരത്തിലാണ് തോട്ടിലെ ജലനിരപ്പ്. വെള്ളത്തിന്റെ വരവിനനുസരിച്ച് ഉറക്കമിളച്ചും ബണ്ട് ബലപ്പെടുത്തുകയാണ് പാടശേഖരത്തിലെ 40 കര്ഷകര്. ബണ്ടിന് എവിടെയെങ്കിലുമൊരു തകര്ച്ച സംഭവിച്ചാല് 60 ഏക്കറിലെ കൃഷി അപ്പാടെ വെള്ളത്തിലാകും. കൈപ്പുഴക്കരി പാടശേഖരം കൃഷിക്കായി ഒരുക്കിക്കഴിഞ്ഞപ്പോഴാണ് മഴയെത്തിയത്. കിഴക്കന് മേഖലയില് മഴ ശക്തിപ്പെടുന്നതനുസരിച്ച് ഇവിടെ തോട്ടില് വെള്ളം ഒഴുകിയെത്തുന്നു. പുറംബണ്ട് ശക്തിപ്പെടുത്താനുള്ള ശ്രമങ്ങള് ഇവിടെയും തുടരുന്നു. കൃഷിക്കുവേണ്ടി നിലമൊരുക്കിക്കഴിഞ്ഞ താമരച്ചാല് പാടശേഖരം 20 മീറ്ററോളം നീളത്തില് ബണ്ട് തകര്ന്ന് വെള്ളം നിറഞ്ഞു കിടക്കുന്നു. കര്ഷകരുടെ ശ്രമങ്ങളത്രയും വിഫലമായി. 2018ലെ മഹാപ്രളയത്തെത്തുടര്ന്ന് എക്കല് അടിഞ്ഞു തോടുകളുടെ ആഴം കുറഞ്ഞതും തോടുകളില് പോള നിറഞ്ഞതും കായലിലേക്കുള്ള ഒഴുക്ക് തടയുന്നു. വെള്ളം ഒഴുകി നീങ്ങാത്തതാണ് പ്രധാനപ്രശ്നം.